b'\n_START_ARTICLE_\nCasa Schleunig din Cluj-Napoca\n_START_PARAGRAPH_\nCasa Schleunig este un monument istoric \xc8\x99i de arhitectur\xc4\x83 situat \xc3\xaen Pia\xc8\x9ba Unirii din Cluj, la nr. 15-16. Edificiul serve\xc8\x99te drept sediu al protopopiatului romano-catolic de Cluj \xc8\x99i al parohiei Bisericii Sf. Mihail. Cl\xc4\x83direa poart\xc4\x83 numele lui Gregorius Schleunig, care a fost pleban (paroh) al ora\xc8\x99ului \xc3\xaentre 1450-1481. Este clasat ca monument istoric, cod LMI CJ-II-m-B-07484.\n_START_SECTION_\nDescriere\n_START_PARAGRAPH_\nConstruc\xc8\x9bia este una din cele mai vechi cl\xc4\x83diri ale ora\xc8\x99ului. Una din aripi a fost construit\xc4\x83 \xc3\xaen anul 1450. \xc3\x8en casa sc\xc4\x83rilor exist\xc4\x83 o plac\xc4\x83 cu litere gotice care aduce informa\xc8\x9bii asupra anului construc\xc8\x9biei. Deasupra portalului de la intrarea \xc3\xaen cl\xc4\x83dire (unde este \xc3\xaenscris anul 1799) se afl\xc4\x83 un basorelief cu Sf. Mihail, oper\xc4\x83 a sculptorului Anton Schuchbauer. La etaj se afl\xc4\x83 o alt\xc4\x83 plac\xc4\x83 (av\xc3\xa2nd inscrip\xc8\x9bionat anul 1773), cu un basorelief care aminte\xc8\x99te vizita la Cluj a \xc3\xaemp\xc4\x83ratului Iosif al II-lea, care a fost cazat \xc3\xaen aceast\xc4\x83 cl\xc4\x83dire \xc3\xaentre 25-27 iunie 1773.'